Koronavírus: 33 fertőzöttet tartanak nyilván jelenleg Tatán
Legfrissebb tájékoztató videójában Michl József ismertette a tatai fertőzöttek számát, és arról is beszélt, hogy az október 23-i ünnepségeket megtartják a városban.
Ahogy azt már korábban is megszokhattuk, Tata polgármestere, Michl József a város közösségi oldalán adott ismét tájékoztatást a tataiakat érintő legfrissebb járványügyi hírekről. A beszámolóból többek között az is kiderült, hogy jelenleg hányan vannak a városban hatósági karanténban és, hogy hány aktív fertőzött van.

A városvezető beszédét a járvánnyal összefüggésében lévő számadatok ismertetésével kezdte, melyből kiderült, hogy jelenleg Tatán 72 fő van karanténban. Mivel a központilag meghatározott karanténban eltöltött idő 14 napról 10 napra rövidült, így a karanténban lévő tataiak száma is csökkent az elmúlt időszakban. Jelenleg 33 tatai fertőzöttről tudnak, amely viszont emelkedő tendenciát mutat. A polgármester kiemelte, hogy ha azt vesszük alapul, hogy egy 24 ezres lélekszámú városról beszélünk, akkor ez egy pici számnak tekinthető, de figyelembe kell venni ezeknek az embereknek a kontaktjait, így ez az adat ugrásszerűen meg is emelkedhet.

Michl József köszönetét fejezte ki a tataiak felé, mert sokan megfogadták kérését, hogy a piacon is hordjanak maszkot. Továbbra is azt kéri mindenkitől, hogy aki teheti a piacon is vegye fel a maszkot, hiszen vásárlás közben az emberek nagyon közel kerülnek egymáshoz. Ezzel is nagymértékben csökkenthető a további fertőződéseknek a száma.

A polgármester hangsúlyozta, hogy a város intézményeinek a tekintetében nincs nagy változás az eddigiekhez képest. Egyik oktatási intézmény sem jelezte, hogy nagyobb számban kellett volna a diákokat vagy a pedagógusokat karanténba helyezni. Mindemellett a következő héten veszi kezdetét az őszi szünet, amely most tíz naposra fog nyúlni. Ettől a szünettől a város vezetése reméli, hogy az elindult fertőződések visszaszoríthatóak lesznek és tovább csökken a szám az által, hogy a gyerekek otthon lesznek.

A polgármesteri hivatalban továbbra is szigorúan kötelező a maszk viselése mindazok számára, akik közvetlenül kapcsolódnak és dolgoznak ügyfelekkel. A fertőtlenítés pedig még tovább szigorodott, valamint a lázmérés is kötelező a hivatalba érkezők számára. Michl József arról is tájékoztatott, hogy a hőmérő használata az óvodákban is elindult és az iskolákban is kötelező már. Minden oktatási intézménybe csak olyan személy léphet be, akiről a hőmérőzést követően egyértelműen kimutatható, hogy nem lázas beteg.

A lázmérés mellett azzal is csökkenthető a rizikófaktor ha otthonmaradunk. Ezért arra kér mindenkit a városvezető, hogy akinek nem kell bemenni dolgozni vagy nyugdíjas, az maradjon otthon. Michl József többek között azt is elmondta, hogy a jelenlegi állás szerint megtartják az október 23-i megemlékező ünnepségeket.

  Michl József polgármester tájékoztatója 2020. 10. 16.

  – 33 igazolt koronavírus fertőzött van Tatán, 72-en vannak karanténban- Továbbra is kötelező a kézfertőtlenítés, a lázmérés és a szájmaszk viselése a Tatai Közös Önkormányzati HivatalbanMichl József polgármester tájékoztatója 2020.10.16.

  Közzétette: Tata Város – 2020. október 16., péntek
koronavírus Michl József fertőzöttek